Kyk video: Pure leeuplesier toe Sylvester by sy nuwe boma aankom
JY LEES NOU Kyk video: Pure leeuplesier toe Sylvester by sy nuwe boma aankom
Die bekendste rondloperleeu in die land het eindelik by sy nuwe tuiste aangekom: die Addo Olifantpark in die Oos-Kaap.
Sylvester het keer op keer soos 'n wafferse Houdini kinderspeletjies gemaak van die omheining wat hom eintlik binne moes hou. Die mense van Beaufort-Wes en omgewing het nie baie rustig snags geslaap nie.
Na die tweede petalje was daar gerugte dat Sylvester se dae op aarde getel is. Een keer se ontsnapping was genoeg, maar 'n tweede ontsnapping het gewys dat hierdie mannetjie nie maklik sy rondloperstreke gaan los nie.
Aan die begin van April vanjaar het Sanparke se hoofbeampte, Fundisile Mketeni, die onrustigheid op sosiale media laat kalmeer. Nee, Sylvester sal nie uit die lewe gehelp word nie, hy gaan bloot net na hopelik "groener weivelde" waar daar twee aantreklike leeuwyfies op hom wag, verskuif word.
Lees ook: Sylvester die leeu se losloopdae getel na hy eindelik (weer) vasgetrek is
Die hoop is uitgespreek dat Sylvester sy streke sal laat staan sodra hy voel hy's koning van sy eie spannetjie.
Wel, te oordeel aan sy gesonde brul en daardie bultende spiere, lyk dit asof Sylvester sommer klaar sy holte vir die voet gevind het.
Wie weet, dalk is daar oor 'n paar maande sommer 'n hele paar piepklein Sylvestertjies wat die mannetjie in sy kamp sal hou!